Document ID: 32007D0788

РЕШЕНИЕ НА КОМИСИЯТА
от 13 септември 2007 година
относно производство съгласно член 81 от Договора за ЕО
(дело COMP/E-2/39.140 - DaimlerChrysler)
(нотифицирано под номер C(2007) 4275)
(само текстът на английски език е автентичен)
(2007/788/ЕО)
(1)
Настоящото решение, прието съгласно член 9, параграф 1 от Регламент (ЕО) № 1/2003 на Съвета (1), е адресирано до DaimlerChrysler AG (наричан по-долу „DaimlerChrysler“) и се отнася до предоставянето на техническа информация за поправката на автомобили с марките Mercedes-Benz и Smart.
(2)
Техническата информация се състои от данни, процеси и инструкции, които са необходими за проверка, поправка и замяна на дефектни, повредени или изхабени автомобилни части или за поправка на грешки в системите на автомобила. Тя включва седем основни категории:
-
основни параметри (документация с всички референтни стойности и настройки на измеримите стойности на автомобила, като настройки на въртящия момент, разстояние между спирачния диск и накладките, хидравлично и пневматично налягане);
-
диаграми и описания на етапите от операциите по поправка и поддръжка (ръководства за сервиз, технически документи като работни планове, описания на инструментите, които се използват за извършване на определена поправка, и диаграми като електрически или хидравлични схеми);
-
изпитване и диагностика (включително кодове за диагностична грешка/поправка, софтуер и друга информация, необходима за установяване на повредите по автомобилите) - не цялата, но голяма част от тази информация се съдържа в специализирани електронни пособия;
-
кодове, софтуер и друга информация, необходима за препрограмиране, пренастройване или възстановяване на първоначалните настройки на електронни блокове за управление (ECU), намиращи се в един автомобил. Тази категория е свързана с предходната, тъй като често същите електронни пособия се използват за диагностика на грешки, а след това и за извършване на необходимите настройки чрез електронните блокове за управление, за да се коригират грешките;
-
информация за резервни части, включително каталози за части с кодове и описания и методи за идентификация на автомобили (т.е. данни, свързани с конкретен автомобил, които позволяват на сервиза да определи отделните кодове за частите, които са инсталирани в момента на сглобяване, и да се определят съответстващите кодове на оригиналните резервни части, съвместими с конкретния автомобил);
-
специална информация (уведомления за изтегляне от пазара и уведомление за чести неизправности);
-
материали за обучение.
(3)
През декември 2006 г. Комисията откри процедура и предостави на DaimlerChrysler предварителната си оценка, съдържаща предварителното мнение, че са налице съмнения, доколко споразуменията на DaimlerChrysler с неговите партньори, извършващи следпродажбени услуги, са в съответствие с член 81, параграф 1 от Договора за ЕО.
(4)
Според предварителната оценка на Комисията изглежда, че DaimlerChrysler не е предоставил определени категории техническа информация за извършване на ремонтна дейност значително време след края на преходния период, предвиден в Регламент (ЕО) № 1400/2002 на Комисията (2). Освен това, по време на започването на проучването на Комисията DaimlerChrysler все още не беше въвел ефективна система, която да предоставя необвързващ достъп на независимите сервизи до техническа информация за извършване на ремонтна дейност. Въпреки че DaimlerChrysler подобри достъпността на своята техническа информация по време на проучването на Комисията основно чрез създадения за тази цел през юни 2005 г. уебсайт („уебсайт TI“), предоставената на независимите сервизи информация изглеждаше все още непълна.
(5)
Тази предварителна оценка установи, че съответните пазари, засегнати от въпросната практика, са пазарът на ремонтни услуги и поддръжка за леки автомобили и пазарът на техническа информация за сервизи. Оторизираните мрежи за Mercedes-Benz и Smart са имали много висок пазарен дял на първия пазар, а на втория пазар DaimlerChrysler е бил единственият доставчик, способен да предложи цялата техническа информация, необходима на сервизите за такива автомобили.
(6)
Накратко, споразуменията на DaimlerChrysler за услуги и дистрибуция на резервни части налагат на членовете на неговите оторизирани мрежи да извършват пълна гама от специфични за моделите услуги и да действат като търговци на едро на резервни части. Комисията се опасява, че възможните отрицателни въздействия от подобни споразумения могат да се засилят поради факта, че DaimlerChrysler не предоставя на независимите сервизи подходящ достъп до техническа информация, с което изключва фирмите, които биха желали да предложат ремонтни услуги по различен търговски модел.
(7)
Предварителното заключение на Комисията беше, че условията, според които DaimlerChrysler предоставя техническа информация на независимите сервизи, не съответстват на техните потребности или по отношение на обхвата на предоставените данни, или по отношение на достъпността, като тази практика, в съчетание с подобни практики на други производители на автомобили, може да е допринесла за отслабването на пазарната позиция на независимите сервизи. От своя страна това може да е причинило значителна вреда на потребителите поради същественото ограничаване на избора на резервни части, по-високите цени на ремонтните услуги, намаления избор на ремонтни ателиета, потенциалните проблеми с безопасността и липсата на достъп до иновационни ателиета за ремонт.
(8)
Нещо повече, очевидното непредоставяне от страна на DaimlerChrysler на подходящ достъп на независимите сервизи до техническа информация явно възпрепятства споразуменията с неговите партньори, извършващи следпродажбени услуги, да се ползват от освобождаването от забрана, предоставено от Регламент (ЕО) № 1400/2002, понеже според член 4, параграф 2 от същия регламент предоставянето на освобождаване от забрана не се прилага, когато доставчикът на моторни превозни средства откаже да даде на независими оператори достъп до всякаква техническа информация, диагностициращо или друго оборудване, пособия, включително всякакъв вид съответен софтуер или обучение, необходими за ремонта и поддръжката на тези моторни превозни средства. Както е пояснено в съображение 26 от регламента, условията за достъп не трябва да създават дискриминация между оторизираните и независимите оператори.
(9)
В заключение Комисията прие предварителното мнение, че в контекста на липсата на достъп до техническа информация за извършване на ремонт е малко вероятно споразуменията между DaimlerChrysler и оторизираните му сервизи да могат да се ползват от разпоредбата на член 81, параграф 3.
(10)
На 14 февруари 2007 г. DaimlerChrysler предложи ангажименти на Комисията, за да отговори на възможните ограничения на конкуренцията, изложени в предварителната оценка.
(11)
Според тези ангажименти основният принцип при определяне на обхвата на предоставената информация е за недискриминация между независимите и оторизираните сервизи. В тази посока DaimlerChrysler ще гарантира, че всякаква техническа информация, инструменти, оборудване, софтуер и обучение, необходими за ремонта и поддръжката на неговите превозни средства, които са предоставени на оторизирани сервизи и/или независими вносители на марките Mercedes-Benz и Smart в която и да било държава-членка на ЕС от DaimlerChrysler или от негово име, са също така достъпни и за независимите сервизи.
(12)
Ангажиментите посочват, че „техническа информация“ по смисъла на член 4, параграф 2 от Регламент (ЕО) № 1400/2002 включва всякаква информация, предоставена на оторизирани сервизи за поправката или поддръжката на превозни средства Mercedes-Benz и Smart. Конкретни примери са софтуер, кодове за грешки и други параметри заедно с актуализациите, които са необходими за работата с електронни блокове за управление (ECU), с цел да се въведат или възстановят препоръчаните от DaimlerChrysler настройки; методи за идентифициране на превозните средства; каталози за резервни части; ефективни решения, създадени в резултат на практическия опит и отнасящи се до типични за определен модел или партида проблеми; уведомления за изтегляне от пазара, както и други уведомления, определящи поправките, които могат да бъдат извършени безплатно от оторизираната мрежа за ремонтни дейности.
(13)
Достъпът до инструменти включва достъпа до електронно диагностициране, други инструменти за извършване на ремонт заедно със съответния софтуер, включвайки и периодичното му актуализиране, както и услуги след продажбата на такива инструменти.
(14)
Ангажиментите ще бъдат задължителни за DaimlerChrysler и за свързаните с него предприятия, но няма да са директно обвързващи за независимите вносители на автомобили с марка Mercedes-Benz и Smart. Следователно DaimlerChrysler се съгласи в държавите-членки, в които фирмата разпространява чрез независими вносители превозните средства Mercedes-Benz и/или Smart, да положи всички усилия да задължи с договори тези предприятия да предоставят на независимите сервизи безплатно и без дискриминация чрез техните национални уебсайтове всякаква техническа информация или езикови версии на техническата информация, която съответният вносител е предоставил на оторизираните сервизи в държавата-членка, в която е назначен, и тази информация не е налична на уебсайта TI за независимите сервизи.
(15)
Според съображение 26 от Регламент (ЕО) № 1400/2002, фирмата DaimlerChrysler не е длъжна да предоставя на независимите сервизи техническа информация, която би позволила на трети страни да избягват или обезвреждат устройства срещу кражби и/или да калибрират наново (3) електронни устройства или да променят устройства, които ограничават експлоатационните качества на моторното превозно средство. Както всяко изключение, предвидено от правото на ЕС, съображение 26 следва да се тълкува тясно. Ангажиментите гласят, че ако DaimlerChrysler се позове на такова изключение като мотив да не предостави техническа информация на независимите сервизи, той се ангажира да гарантира, че отказаната информация е ограничена до необходимата за осигуряване на защитата, описана в съображение 26, както и че липсата на съответната информация не възпрепятства независимите сервизи да извършват дейности, различни от тези, описани в съображение 26, включително работа върху устройства, като например електронни блокове за управление на двигателя, въздушни възглавници, устройства за опъване на коланите или елементи на централното заключване.
(16)
Член 4, параграф 2 от Регламент (ЕО) № 1400/2002 гласи, че техническата информация трябва да бъде предоставена по начин, пропорционален на нуждите на независимите сервизи. Това предполага както отделянето на информацията, така и таксуване, което да отчита до каква степен независимите сервизи ползват тази информация.
(17)
В съответствие с тези принципи ангажиментите посочват, че DaimlerChrysler ще включи в уебсайта TI цялата техническа информация, свързана с моделите, пуснати след 1996 г., и ще гарантира, че цялата актуализирана техническа информация е постоянно налична на уебсайта TI или на който и да било друг последващ сайт. Въпреки това, ако DaimlerChrysler или свързани с него предприятия предоставя(т) на оторизираните сервизи в дадена държава-членка определена техническа информация, която е свързана с модели, пуснати след 1996 г., или езикови версии, и която не е налична на уебсайта TI, ще се счита, че DaimlerChrysler е спазил ангажиментите в това отношение, ако е предоставил безплатно и без неоправдано закъснение съответната информация на независимите сервизи на своя търговски уебсайт в съответната държава-членка.
(18)
DaimlerChrysler ще следи уебсайтът да бъде лесно достъпен по всяко време и ще осигури еднаква степен на ефективност на методите, използвани за предоставяне на техническа информация за членовете на неговите оторизирани мрежи. Когато DaimlerChrysler или друго предприятие, действащо от името на DaimlerChrysler, направи дадена техническа информация достъпна за оторизираните сервизи на определен език на ЕС, DaimlerChrysler ще гарантира, че тази езикова версия на информацията е предоставена без неоправдано закъснение и на уебсайта TI.
(19)
DaimlerChrysler определи таксите за годишен достъп до уебсайта TI на 1 254 EUR (1 239 EUR за достъп до основната част, позната като „мрежата WIS“; каталогът за електронни части е безплатен с изключение на годишното участие в административните разходи от 15 EUR). Въпреки това, за да спази изискването за пропорционалност, съдържащо се в регламента, DaimlerChrysler е съгласен да предостави разбивка за достъпа до мрежата WIS пропорционално на месечни, седмични, дневни и часови периоди с цени съответно 180 EUR, 70 EUR, 20 EUR и 4 EUR. DaimlerChrysler е съгласен да поддържа тази цена за достъп и да не увеличава равнището на таксите над средния за ЕС процент на инфлация през целия период на валидност на ангажиментите.
(20)
Ангажиментите на DaimlerChrysler не засягат никои настоящи или бъдещи изисквания, установени в общностното или в националното законодателство, които могат да разширят обхвата на техническата информация, която DaimlerChrysler следва да предостави на независимите оператори и/или може да предложи по-подходящи начини за предоставяне на такава информация.
(21)
Ако независим сервиз или сдружение на такива сервизи изисква това, DaimlerChrysler се ангажира да приеме арбитражен механизъм при уреждане на спорове, свързани с предоставянето на техническа информация. Арбитражът се извършва съгласно националните правила за арбитраж и материалното право, което действа по силата на договорите между DaimlerChrysler и оторизираните му сервизи в държавите-членки, където се намира жалбоподателят. DaimlerChrysler се ангажира при поискване да предостави информация относно тези правила. Арбитражният съд следва да се състои от трима арбитри, посочени в съответствие с тези правила. Арбитражът не засяга правото да се сезира компетентния национален съд.
(22)
Решението установява, че предвид ангажиментите вече не съществуват основания за действия от страна на Комисията. Ангажиментите са задължителни до 31 май 2010 г.
(23)
Консултативният комитет по ограничителни практики и господстващо положение даде положително становище на 9 юли 2007 г.

Labels: 4
1
8
3
15